Igehirdetések kegyelemről, szeretetről és a gyülekezeti egységről III.
Rombolod vagy építed a gyülekezetet?
1Kor 3,1-23
Lekció: 
Eddig a pontig alapoztunk. Lefektettük azokat a fontos tanításokat, amelyek szükségesek egy gyülekezet létezéséhez és egészséges működéséhez. Hiszen gyülekezetről, élő gyülekezetről csak ott beszélhetünk, ahol a „keresztről való beszédet” nyíltan hirdetik. Egészséges gyülekezetről csak ott beszélhetünk, ahol az emberek kicsik és Isten nagy. Amelyet áthat a kegyelem: Krisztus felfoghatatlan, életet áldozó szerelme, amelyen az egyetlen út az Istennel való kapcsolathoz. Vagy amelyet mutat a Szentlélek ki nem érdemelt munkája: amikor lázadó szívünket megtöri, és Isten üzenetét megérteni képes szívvé építi. Ha Krisztus és a kereszt kikerül szívünk és gyülekezetünk középpontjából, betegség jön ránk. Ha kegyelmet elfelejtjük, és magunkkal dicsekszünk, a romlás már elkezdett emészteni minket. A korinthusi gyülekezetben ez történt. Az alap ugyan megvolt, de a mindennapokban a gyülekezet eltávolodott ettől a tanítástól. A következő fejezetekben látni fogjuk a bűn szövevényes hálóját, azt a buja kuszaságot, amelyet mindez okozott. Mindez egyúttal emlékeztető számunkra is: gyülekezetünk problémái ugyanabból fakadnak, mint Korinthusban – nem éljük meg az evangéliumot. Éppen ezért kérlek, hogy teljes figyelmet szenteljetek ez igerészeknek, hogy mi is megértsük Isten feddését és féltő szeretetét, amellyel helyre kíván állítani minket.
Felolvasás: 1Kor 3,1-23
1. Lelki kiskorúság

Mi volt a probléma Korinthusban? Az, hogy az ottani keresztyének testiek voltak (3,1). Az itt használt szó egész pontosan azt jelenti, hogy „a testben gyökereztek”.
 Azaz gondolkozásukat a test kívánságai hatották át és határozták meg. Nem a Szentlélek irányította az életüket, gondolkodásukat, tetteiket, hanem a világhoz hasonlóan éltek, testi, külső vágyakat dédelgettek (3,3 – nem ugyanaz a két ’testi’ szó, l. 1. lábj.). Nem voltak képesek megemészteni a keresztyénség keményebb eledelét, érettebb tanításait, hanem a lelki csecsemők eledelét ették. Egy szóval megfogalmazva: lelkileg kiskorúak voltak. Lehet, hogy találkoztunk már olyan felnőttel – sajnos férfiak között gyakoribb –, aki életkora szerint felnőtt, de gondolkozásában még láthatóan gyerek. Dolgozik valamit, mert meg kell élnie, talán családja és gyermekei is vannak, de valójában gyerek. Mindenekelőtt a saját szórakozása érdekli. Duzzog, ha nem kapja meg, amit akar. Felelőtlen, nem gondolja át, hogy döntéseinek milyen következménye lesz a családjára. Képes akár késő éjszakába nyúlóan vendégeskedni, nem számít, hogy a gyerekeknek otthon lenne ágyban a helyük. Önző, és a maga érdekét nézi. Ilyenek voltak lelki értelemben a korinthusiak. Bár több év eltelt már a megtérésük óta, de lelki előrehaladás nem volt az életükben. Nem lettek felelősebbek.
A lelki kiskorúságnak több megjelenése is lehet, és jó párat látni fogunk a korinthusi levélből. Pál ebben a fejezetben egy konkrét problémát említ: pártoskodás volt a gyülekezetben. „4Mert amikor az egyik ezt mondja: „Én Pálé vagyok”, a másik meg: „Én Apollósé”; nem emberi módon viselkedtek?” Klikkek alakultak a híresebb igehirdetők körül. Természetesen a probléma nem állt meg itt, hanem továbbgyűrűzött, ahogy Pál mondja: „3Mert amikor irigykedés, versengés van közöttetek, vajon nem testiek vagytok-e, és nem emberi módon viselkedtek-e?” A pártoskodás a különböző csoportok közti versengéshez, a másik csoportba tartozókra való irigykedéshez vezetett. Mind a két bűnben az a közös, hogy nem segíteni és építeni akarták a többieket, hanem épp ellenkezőleg: ártani nekik, hátráltatni, és valamilyen módon saját magukat kívánták előtérbe helyezni. Most tehát szögezzünk le annyit, hogy a pártoskodás, irigység, versengés a lelki kiskorúság jelei. Ha ezek megtalálhatók a gyülekezetben, aligha lehet érettnek nevezni azt.
2. A gyökér a felfuvalkodás
De miből erednek e problémák? Térképezzük fel az irigység és versengés anatómiáját! 
„3Ha valaki mást tanít, és nem tartja magát a mi Urunk Jézus Krisztus egészséges beszédeihez és a kegyesség szerint való tanításhoz, 4az felfuvalkodott, aki semmit sem ért, csak betegesen szereti a vitát és a szópárbajt, amelyből irigység, viszálykodás, káromlások és rosszakaratú gyanúsítások származnak.” (1Tim 6,3-4)

Világos, hogy Pál Timóteusnak a versengést és irigységet következményként említi. Az irigység és viszálykodás a felfuvalkodás következménye. (Ugyanezt erősíti meg Jakab is a Jak 3,14-ben, ahol összekapcsolja a felfuvalkodást (dicsekvést) az irigységgel és viszálykodással.) Vagyis a következő kép rajzolódik ki előttünk. A korinthusi gyülekezet egyik kiváltsága az volt, hogy több igehirdető szolgálatát is hallhatták. Pál kezdte el a munkát, de távozása után az ékesen szóló Apollós (ApCsel 18,24), és az apostolok közt nagy tekintélyű Péter (Gal 2,9) is munkálkodott Korinthusban. Mindhárman egyaránt Krisztus szolgái voltak, és a gyülekezet épülését keresték, de nyilvánvaló különbségek is voltak köztük. A korinthusi keresztyének e különbözőségeket kezdték alapul használni a pártoskodásra. Felsorakoztak a kedvenc igehirdetők mögött. Az egyik talán azt mondta: „Rendben, Pál gyakorlati, de Apollós sokkal meghatóbban beszél!” A másik meg azt: „De hát mégis Péter az első az apostolok között! Miért vagytok oda úgy Pálért vagy ezért az Apollósért?”
Ebben a magatartásban két bűn olvadt össze. Az egyik az emberek, igehirdetők magasztalása és túlzott dicsérete. A korinthusiak választott, szívüknek kedves igehirdetőjüket „sztárolták”. Az emberekre néztek, akik a szemük előtt voltak, és minden bizonnyal próbáltak nekik hízelegni, és közel férkőzni hozzájuk, az ő „csoportjukhoz” akartak tartozni. Nem értették, hogy az emberek csak szolgák, és velük dicsekedtek Krisztus helyett. Az emberek kicsiny, sötét holdjai elhomályosították Krisztus ragyogó napját.
Ebből fakadt a másik bűn: a felfuvalkodás. Nemcsak felsorakoztak egy-egy igehirdető mögött, hanem egymást is ez alapján ítélgették. Versengtek, hogy kinek az igehirdetője nagyobb. A többi igehirdetőt kritizálták, az hozzájuk tartozókat lenézték és megvetették. Magukat tartották jobbnak, bölcsebb, okosabb, igazabb keresztyénnek.
Milyen szánalmas ez az állapot! Krisztusnak nem ez a terve az egyházával. Ő egységért imádkozott, és nem viszálykodásért. Azért, hogy Ő legyen a nagy értékű igazgyöngyünk, és ne emberek. Azt szabta, hogy alázatosan egymást szolgáljuk, ne pedig lenézzük a másikat. A viszálykodás és pártoskodás rombol!
Jó, ha magunkra vesszük ezt a figyelmeztetést, kedves budapesti gyülekezet. Az, hogy nem tartunk ott, mint a korinthusiak, nem jelenti, hogy ez a bűn nem fordulhat elő körünkben. Korinthusban már érett gyümölcs volt a viszálykodás, ám lehet, hogy nálunk még csak rügyezik vagy épp virágba borul. Tanuljuk meg felismerni, és már csírájában elfojtani! Úgy gondolom, hogy három szinten jelenhet meg e bűn a mi életünkben. Először is felsorakozhatunk ismert teológusok vagy igehirdetők mögé. Valaki Kálvint szereti és olvassa, másvalaki John Pipert vagy Cseri Kálmánt. Önmagában ez természetesen nem probléma. De az már igen, ha az emberért lelkesedik, és magát többnek tartja, mert ő ezt vagy azt a szerzőt jobban ismeri. Ha másvalaki nem ért egy dolgot, amit éppen ő most olvasott, a másikat lenézi, magát pedig felmagasztalja!
Másodszor a büszke pártoskodás bűne jelenhet meg abban, ha az egyházunkon belül választ ki-ki szimpatikus igehirdetőket, akinek a véleményére nagyon ad, és mások véleményét, tanítását, egyedi stílusát pedig lenézi.

Végül pedig a bűn a gyülekezeten belül is burjánozhat. Nyilván itt Budapesten nincs több lelkész, de pártoskodhatunk emberek miatt. Egyiknek ez szimpatikus, a másik azzal van jobban, és ha engedjük a büszkeség bűnét magunkban terjedni, akkor egyből klikkek formálódnak, és emberek között sorakozunk fel. Egy-egy problémát nem az dönt el, hogy az Ige mit mond, hanem hogy kinek az oldalán állok én, és ki szimpatikus vagy épp antipatikus nekem. 
Vizsgáld meg, testvérem, a szívedet: hajlamos vagy-e klikkesedni? Lenézel-e más igehirdetőket vagy tanítókat? Az alapján döntesz-e el egy helyzetet, hogy ki mondja, és nem az alapján, hogy mit mond? Jobbnak tartod-e magad, mert nagyobb a tudásod, vagy valakivel mélyebb kapcsolatban vagy?
3. Isten tanácsai a pártoskodóknak
Pál azonban nem habozik megoldást adni a problémára.
I. Az emberek semmik (5-7. v.). Először is észben kell tartanod, hogy bolondság emberek pártjára állni, mert az emberek semmik. „5Hát kicsoda Apollós, és kicsoda Pál? Szolgák csupán, akik által hívőkké lettetek, ahogy az Úr adta mindegyiknek. 6Én plántáltam, Apollós öntözött, de Isten adta a növekedést. 7Azért sem a plántáló, sem az öntöző nem számít, csak a növekedést adó Isten.” Lásd helyesen az embereket! Pál volt a pogányok apostola, az ősegyház és az egyháztörténelem egyik legnagyobb tanítója. Mégis mit mond magáról? „Nem számítok! Semmi vagyok!” Azt mondja, hogy ő és Apollós csupán szolgák – ez a szó azokra vonatkozott, akik az étel és ital körüli dolgokban segédkeztek (Jn 2,5). „Velünk akartok dicsekedni? Lássátok már meg, hogy pincérek vagyunk! Minden, amit nekem tulajdonítotok, azt nem én csináltam, hanem Isten egyedül!”
Mindennek tudatában nem butaság emberekkel dicsekedni? Nem butaság azokat magasztalni, akik nem adhatnak növekedést? A pincérek helyett nem az urat kellene dicsérni, aki a lakomát adja? Ez jusson eszünkbe mindig, amikor erősnek, nagynak, okosnak látjuk az embereket. Ők csupán szolgák, sötét holdak, akik csak azért tudnak világítani, mert a Nap ragyogása visszatükröződik róluk.

II. Mindannyian munkatársak vagyunk (8-9. v.) „8A plántáló és az öntöző egyek, de mindegyik a maga jutalmát veszi a maga munkája szerint. 9Mert mi Isten munkatársai vagyunk, ti pedig Isten szántóföldje, Isten épülete vagytok.” Továbbá nincs helye az emberek miatt való viszálykodásnak, hiszen az igehirdetők nem ellenfelek, hanem munkatársak. Egy közös ügy munkásai. Krisztus szolgái, akik nem maguknak gyűjtenek híveket, hanem Krisztusnak. 
Ez nemcsak az igehirdetőkre, hanem minden keresztyénre is igaz. Egyek vagyunk, és egy ország építésén dolgozunk. Gondoljunk egy építkezésre! A segédmunkás nem hordja a sódert és cementet a betonkeverőbe, hanem inkább a földre szórja. Egy másik eldugja az ács szerszámait. A kőműves direkt ferde falat épít, amire a burkoló nem tud burkolni. Nem bolondok ezek a munkások, ha egymásnak próbálnak ártani? Hiszen saját maguknak ártanak, mert a fizetésüket veszélyeztetik! Nem vagyunk bolondok mi is, ha egymás ellen hadakozunk! Inkább segítsük egymást!

III. Figyeljünk a saját munkánkra! (10-15. v.) Pál ezután figyelmünket a saját felelősségünkre fordítja. Azt mondja: vigyázzon mindenki, hogy mit épít az alapra! Ez a figyelmeztetés szükséges, hiszen annyira könnyen foglalkozunk másokkal, de közben elfelejtjük, hogy Isten nem azért fog számon kérni, hogy mit gondolunk másokról, hanem hogy milyen munkát végzünk mi magunk. 
A Szentírás világosan tanítja e részben, hogy az életünk munkája igenis számít. Az üdvösségünk nyilván nem attól függ, hogy mi mit teszünk, hanem egyedül Jézus Krisztustól. A Krisztus helyettes áldozatában való hit az egyetlen, ami megmenthet a pokoltól. Ám ez nem jelenti, hogy ezután mindegy, hogyan élsz. Világos, hogy az utolsó napon Isten próbára teszi az életműved, és jutalmat az alapján kapsz. A mennyben ugyanis lesz jutalom. A Krisztusért hűségesen dolgozó kiváltságosabb lesz, és jobban fogja tudni élvezni Krisztus közelségét. Tehát mielőtt oly könnyen kritizálnál vagy lenéznénk másokat, tegyük fel magunknak a kérdést: milyen a mi életünk munkája? A Lélek gyümölcsei mennyire érettek és kívánatosak életünkben? Növekszik-e szeretetünk? Elsősorban erre figyeljünk, és ezen munkálkodjunk! Ha így teszel, ez megóv majd a felfuvalkodás és pártoskodás bűnétől.
IV. Vigyázz! Ha rombolod a gyülekezetet, Isten is megront téged (16-20. v.). A pártoskodás szörnyű. A viszály megtöri a gyülekezet egységét, egymás ellen fordítja a test tagjait, versengést szít Krisztus szolgái között. Vajon ezt Isten szó nélkül hagyja? Dehogy! „16Nem tudjátok, hogy ti Isten temploma vagytok, és Isten Lelke lakik bennetek? 17Ha valaki Isten templomát megrontja, megrontja azt Isten. Mert az Isten temploma szent, ezek vagytok ti.” 
Kedves budapesti gyülekezet, bárcsak meglátnánk, hogy milyen fontos az Úrnak a mi közösségünk! Krisztus ezért halt meg, ezért adta életét: hogy az Övéi egyek legyenek. Ez ránk is vonatkozik, itt 2013-ban Budapesten. A megoldás a szeretet: a gonoszt fel nem rovó, haragra nem gerjedő, másik javát kereső, önfeláldozó szeretet. Ha nem vesszük komolyan, annak szörnyű következményei lesznek. Ha nem munkálkodunk az építésen, hanem inkább szétszakítjuk a testet – akkor Isten is meg fog rontani minket! Az itt használt szó azt jelenti: rosszabbá tesz, tönkretesz, megsebesít.
 Kérlek, ne vedd könnyelműen pletykád, kezeletlen indulatod, közömbösséged hatását! A korinthusiak becsapták magukat: úgy gondolták, hogy ők bölcsek, és jól csinálják (18-20. v.). De Pál figyelmeztet: ne gondold magad bölcsebbnek Istennél! Hogyan lehetne így rajtad Isten áldása, ha nem az egységet építed? 
V. Nincs ok az emberekkel való dicsekvésre: Krisztusban minden a miénk (21-23. v.) Pál még egy utolsó érvvel kíván meggyőzni minket. A pártoskodás értelmetlen – mert Krisztusban minden párt a miénk! „21Azért senki se dicsekedjék emberekkel. Mert minden a tiétek: 22akár Pál, akár Apollós, akár Kéfás, akár a világ, akár az élet, akár a halál, akár a jelenvalók, akár az eljövendők, minden a tiétek. 23Ti pedig Krisztuséi vagytok, és Krisztus Istené.” Felfogjuk az evangéliumot, testvérek? Isten örömhíre arról szól, hogy aki hisz Jézusban, az olyan elszakíthatatlan kapcsolatba kerül vele, hogy Isten úgy tekint rá, mint saját Fiára. Krisztus igazsága a mi igazságunk. Krisztus kiváltsága a mi kiváltságaink. Mi az, amit Isten megvonna a Fiától? Hát tőlünk sem fogja megvonni! Isten nem „vagy-vagy”-ot ad nekünk, hanem „és”-eket: bűnbocsánatot és vigasztalást és bátorítást és békés halált és dicsőséges örökkévalóság és tökéletes testet a feltámadáskor – mindent! Ha ez így van, akkor értelmetlen pártokra szakadni. Akkor nem kell Pált vagy Apollóst választani, mert Pál és Apollós is a miénk! Kedves budapesti gyülekezet, ne legyetek valaki mellett és valakik ellen, mert mindenkitől tanulhattok valamit. Lehet, hogy valaki nem olyan szimpatikus igehirdető, de Krisztusban még ő is a tiéd, és valamit bizonyára tanulhatsz tőle. Ne legyünk tehát buta gyerekek, akik kisajátítanak maguknak egy játékot, holott az egész játszóházba a nap 24 órájában szabad bejárásuk van!
4. Végső figyelmeztetés
Kedves budapesti gyülekezet, szeretném egy utolsó, szerető intéssel lezárni a mai tanítást. Egy levélből olvasok fel egy részt.

„1Mindenben tisztelet és bővelkedés adatott meg nektek, de beteljesedett rajtatok az Írás szava: „Evett, ivott, eltelt, és meghízott, a szeretett, de azután visszarúgott” (V. Móz. 32,15) 2Ebből származik a lázongás, az irigykedés, a viszály és a lázadás, az üldözések és a rombolások, a háborúság és a fogság. 3Ezért támadt a tiszteletet nem érdemlő arra, aki azt kiérdemelte, a dicstelenek azokra, akik dicséretet érdemelnek, az esztelenek a megfontoltakra, a fiatalok az idősekre. 4Ezért távozott el tőletek az igazságosság és a béke, és mindenki, aki csak elhagyta az istenfélelmet, hitében vak módjára tapogatózik, nem az Isten parancsolatai és törvényei szerint jár, nem Krisztushoz méltó életet él, hanem mindegyik szíve gonoszságának vágyait követi, visszatér az istentelen és igazságtalan lázongásba, amely által a halál jött erre a világra.”

Ez a részlet egy olyan gyülekezet képét festi fel, akik önelégültek, egymással háborúskodnak és békétlenek. Tudjátok honnan idéztem? Római Kelemennek a korinthusi gyülekezethez írott leveléből. Kelemen egyike volt az első egyházatyáknak, és ezt a levelet Kr. u. 96-ban, negyven évvel Pál levele után írta. Ha belegondolunk, ez döbbenetes. Négy évtized telik el, és a korinthusi gyülekezet ugyanazokkal a problémákkal küzd. Kedves budapesti gyülekezet, ne gondoljuk, hogy a bűnt majd az idő megoldja. A bűn, mint a penész terjed, ha nem állítjuk meg. Lehet, hogy egy ideig észrevétlen, de romboló munkáját végzi. Mit akarunk a mi gyülekezetünkben? Fel akarunk-e számolni a viszállyal és szeretetlenséggel? Akarunk-e szelíd egységet? Azt mondom, igen! Ne romboljuk, hanem építsük a gyülekezetet, testvérek! Ámen.

